वर्षा ऋतु में होने वाली ठिनाइयाँ क्या है ?
वर्षा ऋतु में निर्धन समाज को विशेष रूप से बड़ी कठिनाइयों का सामना करना पड़ता है । अधिक वर्षा से कच्चे मकान गिरने लगते हैं । विषैले कीड़े जैसे साँप, बिच्छू आदि इसी ऋतु में अधिक निकलते हैं । वर्षा के कारण कच्चे मार्ग कीचड़ व फिसलन से भर जाते हैं । न जाने कितने गाँव को तो पानी चारों ओर से घेर लेता है और आने-जाने के मार्ग बिल्कुल ही बन्द हो जाते हैं । अत्यधिक वर्षा से जब नदियों में बाढ़ आ जाती है तो प्रलयंकारी दृश्य उपस्थित हो जाता है । बाढ़ से धन-जन की अपार हानि होती है । वर्षा ऋतु में जल इधर-उधर रुक भी जाता है । रुके हुए इस जल में अनेक रोगों को फैलाने वाले मच्छर जन्म लेते हैं और इसके कारण अनेक व्यक्तियों को जान से हाथ धोना पड़ जाता है । इस प्रकार मानव समाज को वर्षा ऋतु में अनेक कठिनाइयों का सामना करना पड़ता है ।